Document ID: /roh_data/filtered/fineweb-2-filterrobots_roh.jsonl.gz/38385

Sco gia avant in onn han Stünzi tar ils umens e Leugger tar las dunnas battì l’entira concurrenza en la cursa da 40 kilometers cun 1’640 meters differenza d’autezza da Lumbrein sur l’Alp Sezner e l’Alp Nova a Sursaissa ed enturn il Piz Mundaun enavos a Lumbrein.
Michael Stünzi ha gudagnà la cursa dals umens en 1:58.45 uras ed è uschia stà il sulet ch’ha dumagnà la cursa roiala da 40 kilometers sut duas uras. Sco segund cun in retard d’exact trais minutas è Daniel Widmer vegnì. Cumplettà il podest sco terz ha Robin Spiess. Meglier sursilvan è stà Ivan Demont da Vella sco 13avel en 2:12.13 uras.
Tar las dunnas ha Seraina Leugger gudagnà en 2:30.18 uras. Segunda cun strusch duas minutas retard è vegnida Carla Solèr da Lumbrein. Cumplettà il podest sco terza ha Eliane Müggler da Thal en il chantun Son Gagl.
In di da cursa perfetg
Aura perfetga, ina bella culissa e radund 300 participantas e participants, da quai passa 200 ch’èn stads a la partenza a la cursa roiala sur 40 kilometers. Giusep Capeder, president dal comité d’organisaziun, tira cunquai ina bilantscha fitg positiva e sa legra gia sin l’ediziun 2020 nua ch’il Bike Maraton Lumnezia-Sursaissa po festivar il giubileum da 30 onns.
E malgrà che blers ferms mountainbikers indigens sco Vital Albin, Ursin Spescha u Andrin Beeli n’han betg pudì sa participar a la cursa da quest onn èn stads a la partenza uschè blers participants sco dapi intgins onns betg pli.
RR sportissimo